**Grad Buje-Buie otvara  savjetovanje o** **NACRTU PRIJEDLOGA STATUTARNE ODLUKE O IZMJENAMA I DOPUNAMA STATUTA GRADA BUJE-BUIE**

Ovim izmjenama i dopunama Statut Grada Buja-Buie (Službene novine Grada Buje, br.11/09, 05/11, 11/11 i 03/13) usklađuje se sa Zakonom o izmjenama i dopunama Zakona o lokalnoj i područnoj (regionalnoj) samoupravi (NN 123/17).

Javno savjetovanje traje od 05. veljače 2018. do 13. veljače 2018., a primjedbe i prijedlozi se mogu poslati do navedenog roka na m.sinkovic@buje.hr

**NACRT PRIJEDLOGA STATUTARNE ODLUKE O IZMJENAMA I**

**DOPUNAMA STATUTA GRADA BUJE-BUIE**

**OBRAZLOŽENJE**

**I. RAZLOZI ZBOG KOJIH SE ODLUKA DONOSI**

Završnom odredbom Zakona o izmjenama i dopunama Zakona o lokalnoj i područnoj (regionalnoj) samoupravi (Narodne novine 123/17) (u daljnjem tekstu Zakon) propisana je obveza jedinica lokalne i područne (regionalne) samouprave da u roku od 60 dana od dana stupanja na snagu zakona usklade svoje statute i druge opće akte s odredbama zakona. Zakon je stupio na snagu 13. prosinca 2017. godine.

NACRT PRIJEDLOGA

Na temelju članka 33. Zakona o izmjenama i dopunama Zakona o lokalnoj i područnoj (regionalnoj) samoupravi (Narodne novine, 123/17) i članka 50. Statuta Grada Buje-Buie ( Službene novine Grada Buje, br.11/09, 05/11, 11/11 i 03/13) Gradsko vijeće Grada Buje-Buie na sjednici održanoj \_\_\_\_\_\_ veljače 2018. godine donosi:

**STATUTARNU ODLUKU O IZMJENAMA I DOPUNAMA**

**STATUTA GRADA BUJE-BUIE**

Članak 1.

U Statutu Grada Buje-Buie (Službene novine Grada Buje, br.11/09, 05/11, 11/11 i 03/13),

članak 50. stavak 1. točka 5. mijenja se i glasi:

„*5. odlučuje o stjecanju i otuđenju pokretnina i nekretnina te drugom raspolaganju imovinom Grada Buja-Buie u visini pojedinačne vrijednosti više od 0,5% iznosa prihoda bez primitaka ostvarenih u godini koja prethodi godini u kojoj se odlučuje, ako je stjecanje i otuđivanje odnosno nekretnina i pokretnina te raspolaganje ostalom imovinom planirano u proračunu i provedeno u skladu sa zakonom,“*

Članak 53. mijenja se i glasi:

*„Mandat članova Gradskog vijeća izabranih na redovnim izborima počinje danom konstituiranja Gradskog vijeća i traje do dana stupanja na snagu odluke Vlade Republike Hrvatske o raspisivanju sljedećih redovnih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Gradskog vijeća.*

*Mandat članova Gradskog vijeća izabranih na prijevremenim izborima traje do isteka tekućeg mandata Gradskog vijeća.“*

Članak 2.

U članku 57. dodaje se novi stavak 3. koji glasi:

*„Član predstavničkog tijela ima pravo na opravdani neplaćeni izostanak s posla radi sudjelovanja u radu predstavničkog tijela i njegovih radnih tijela.*

*Dosadašnji stavci 3.i 4. postaju stavci 4. i 5.“*

Članak 3.

U članku 61. stavku 1. riječi: *„godišnjeg obračuna proračuna“* zamjenjuju se riječima: *„izvještaja o izvršenju proračuna“.*

Članak 4.

U članku 65.a stavak 1. točka 5. mijenja se i glasi:

„- *odlučuje o stjecanju i otuđenju pokretnina i nekretnina te drugom raspolaganju imovinom Grada Buja-Buie čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, ako je stjecanje i otuđivanje planirano u proračunu i provedeno u skladu sa zakonskim propisima.“*

U članku 65.a stavak 2. mijenja se i glasi:

*„Odluku o imenovanju i razrješenju iz stavka 1. točke 10. ovoga članka gradonačelnik dužan je objaviti u prvom broju Službenih novina Grada Buja koji slijedi nakon donošenja te odluke*.“

Članak 5.

Članak 74. mijenja se i glasi:

*„Općinski načelnik, gradonačelnik, odnosno župan i njihov zamjenik koji je izabran zajedno s njima mogu se opozvati putem referenduma.*

*Raspisivanje referenduma za opoziv može predložiti:*

*- 20% ukupnog broja birača Grada Buje-Buie,*

*- 2/3 članova Gradskog vijeća.*

*Ako je raspisivanje referenduma za opoziv predložilo 20% ukupnog broja birača Grada Buje-Buie, Gradsko vijeće raspisat će referendum za opoziv gradonačelnika i njegovog zamjenika koji je izabran zajedno s njima u skladu s člankom 106. ovoga Statuta, u dijelu koji se odnosi na utvrđivanje je li prijedlog podnesen od potrebnog broja birača u jedinici.*

*Ako je raspisivanje referenduma za opoziv predložilo 2/3 članova Gradskog vijeća, odluku o raspisivanju referenduma za opoziv gradonačelnika i njegovog zamjenika koji je izabran zajedno s njim, Gradsko vijeće donosi dvotrećinskom većinom glasova svih članova Gradskog vijeća.*

*Referendum za opoziv ne može se raspisati samo za zamjenika gradonačelnika.*

*Referendum za opoziv gradonačelnika i njegovog zamjenika ne smije se raspisati prije proteka roka od 6 mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za gradonačelnika.*

Članak 6.

Članak 76. mijenja se i glasi:

*„Upravna tijela u oblastima za koja su ustrojena i u okviru djelokruga utvrđenog posebnom odlukom* ***neposredno izvršavaju*** *provođenje općih akata tijela Vijeća i akata koje sukladno posebnim zakonima donosi gradonačelnik.“*

Članak 7.

Članak 104. mijenja se i glasi:

*„Referendum se može raspisati radi odlučivanja o prijedlogu o promjeni Statuta, o prijedlogu općeg akta ili drugog pitanja iz djelokruga Gradskog vijeća kao i o drugim pitanjima određenim zakonom i Statutom.*

*Raspisivanje referenduma može predložiti najmanje jedna trećina članova Gradskog vijeća, gradonačelnik, 20% ukupnog broja birača Grada Buje-Buie i većina vijeća mjesnih odbora na području Grada Buja-Buie.*

*Osim slučajeva iz 1. stavka ovog članka referendum se raspisuje i za opoziv gradonačelnika i njegovih zamjenika, ako raspisivanje referenduma predloži 20% ukupnog broja birača Grada Buje-Buie ili 2/3 vijećnika.*

*Ako je raspisivanje referenduma za opoziv gradonačelnika predložilo 2/3 vijećnika, odluku o raspisivanju referenduma donosi Gradsko vijeće dvotrećinskom većinom glasova svih vijećnika.*

*Gradsko vijeće ne smije raspisati referendum o opozivu gradonačelnika i njegovog zamjenika prije proteka roka od 6 mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za gradonačelnika.“*

Članak 8.

U članku 106. stavak 1. mijenja se i glasi:

*„Ako je raspisivanje referenduma predložilo 20% od ukupnog broja birača Grada Buje-Buie, predsjednik Gradskog vijeća dužan je dostaviti zaprimljeni prijedlog središnjem tijelu državne uprave nadležnom za lokalnu i područnu (regionalnu) samoupravu u roku od 30 dana od zaprimanja prijedloga.“*

Članak 9.

Članak 116. briše se.

Članak 10.

Članak 117. mijenja se i glasi:

*„Inicijativu i prijedlog za osnivanje ili teritorijalni preustroj mjesnog odbora može dati 20 % građana upisanih u popis birača za područje za koje se predlaže osnivanje mjesnog odbora, 1/3 vijećnika* *i gradonačelnik.*

*U slučaju da prijedlog iz stavka 1. ovog članka, daju građani prijedlog se dostavlja u pisanom obliku gradonačelniku.*

*U prijedlogu za osnivanje mjesnog odbora navode se podaci o predlagatelju, nazivu, području i granicama mjesnog odbora, sjedištu mjesnog odbora, osnovama pravila mjesnog odbora, obrazloženju o opravdanosti osnivanja mjesnog odbora, te zadacima i izvorima financiranja mjesnog odbora.“*

Članak 11.

Članak 118. briše se.

Članak 12.

Članak 129. briše se.

Članak 13.

Članak 130. mijenja se i glasi:

*„Nadzor nad zakonitošću rada tijela mjesnog odbora obavlja gradonačelnik.*

*Gradsko vijeće može na prijedlog gradonačelnika raspustiti vijeće mjesnog odbora, ako ono učestalo krši ovaj Statut, pravila mjesnog odbora i ne izvršava povjerene mu poslove.“*

Članak 14.

U članku 85. stavku 1. riječ: *„domaćina“* zamjenjuje se sa riječi: *„gospodara“.*

Članak 15.

U članku 86. stavak 2. mijenja se i glasi:

*„Prihodi Grada Buja-Buie su:*

* *gradski porezi, prirez, naknade, doprinosi i pristojbe, u skladu sa zakonom i posebnim odlukama Gradskog vijeća,*
* *prihodi od stvari u vlasništvu Grada i imovinskih prava,*
* *prihod od trgovačkih društava i drugih pravnih osoba u vlasništvu Grada odnosno u kojima Grad ima udjele ili dionice,*
* *prihodi od**naknada za koncesije,*
* *novčane kazne i oduzeta imovinska korist za prekršaje koje propiše Grad Buje-Buie u skladu sa zakonom,*
* *udio u zajedničkom porezu*
* *sredstva pomoći Republike Hrvatske predviđena u Državnom proračunu,*
* *drugi prihodi određeni zakonom.“*

Članak 16.

Članak 87. mijenja se i glasi:

*„Temeljni financijski akt Grada je proračun*.

*Gradonačelnik je dužan, kao jedini ovlašteni predlagatelj, utvrditi prijedlog proračuna i podnijeti ga Gradskom vijeću na donošenje u roku utvrđenom posebnim zakonom.*

*Proračun donosi Gradsko vijeće u skladu s posebnim zakonom.*

*Procjena godišnjih prihoda i primitaka, te utvrđeni iznosi izdataka i drugih plaćanja Grada Buja iskazuju se u proračunu Grada Buja.*

*Svi prihodi i primici proračuna moraju biti raspoređeni u proračunu i iskazni po izvorima iz kojih potječu.*

*Svi izdaci proračuna moraju biti utvrđeni u proračunu i uravnoteženi s prihodima i primicima.*

Članak 17.

Članak 89. mijenja se i glasi:

*„Ako gradonačelnik ne predloži proračun Gradskom vijeću ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog središnjeg tijela državne uprave nadležnog za lokalnu i područnu (regionalnu) samoupravu razriješiti gradonačelnika i njegovog zamjenika koji je izabran zajedno s njim.*

*U slučaju iz stavka 1. ovoga članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti gradonačelnika i raspisati prijevremene izbore za gradonačelnika, sukladno posebnom zakonu.*

*Novoizabrani gradonačelnik dužan je predložiti Gradskom vijeću proračun u roku od 45 dana od dana stupanja na dužnost.*

*Gradsko vijeće mora donijeti proračun iz stavka 3. ovog članka u roku od 45 dana od dana kada ga je gradonačelnik predložio Gradskom vijeću.*

Članak 18.

Iza članka 89. dodaje se članak 89.a, koji glasi:

*„Ako Gradsko vijeće ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa tijela Grada i drugih proračunskih i izvanproračunskih korisnika u skladu s posebnim zakonom.*

*Odluku o privremenom financiranju iz stavka 1. ovoga članka donosi do 31. prosinca Gradsko vijeće u skladu s posebnim zakonom na prijedlog gradonačelnika ili povjerenika Vlade Republike Hrvatske.*

*U slučaju kada je raspušteno samo Gradsko vijeće, a gradonačelnik nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi gradonačelnik.*

*Po imenovanju povjerenika Vlade Republike Hrvatske, gradonačelnik, predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika.*

*Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.*

*Odluka o financiranju nužnih rashoda i izdataka iz stavaka 3., 4. i 5. ovoga članka sadržajno odgovara odluci o privremenom financiranju propisanoj posebnim zakonom, ali razmjerno razdoblju za koje se donosi.“*

Članak 19.

U članku 95. riječi: „*te obavlja nadzor nad zakonitošću“ zamjenjuju se sa riječima: „te nadzire zakonitost rada“.*

Članak 20.

U članku 100. riječi: „*danom objave“ zamjenjuju se sa riječima: „prvog dana od dana objave“.*

Članak 21.

Ovlašćuje se Odbor za Statut, Poslovnik i administrativna pitanja da utvrdi i izda pročišćeni tekst Statuta Grada Buja-Buie.

Članak 22.

Ova Statutarna odluka stupa na snagu osmog dana od dana objave u Službenom novinama Grada Buja-Buie.

KLASA:

URBROJ:

\_\_\_\_\_\_\_\_\_\_,\_\_\_\_\_\_\_2018.

GRADSKO VIJEĆE GRADA BUJE-BUIE

Predsjednik Gradskog vijeća \_\_\_\_\_\_\_\_\_\_\_\_\_